
Innspill fra Svalbard kirkeråd til rapporten
"Psykisk helsetilbud til mennesker som oppholder seg på Svalbard Utredning av UNN HF", 
ledet av Prehospital klinikk juli 2026

Representanter for Svalbard kirkeråd var til stede ved folkemøte om Psykisk helsetilbud i Longyearbyen 08.09.26. Siden rapporten ikke var gjort allment tilgjengelig i forkant av folkemøtet, har rådet behandlet utredningen i ettertid. 

Kirkerådet verdsetter at UNN ønsker å avsette midler til videre styrking av helsesykepleiertilbudet i Longyearbyen og at rapporten er presentert lokalt i et folkemøte. 

På møte oppfordret leder for Prehospital klinikk, Svein Arne Monsen til at mangler ved rapporten skulle spilles inn. 

Dette er Svalbard kirkeråds innspill:
Det ble etterspurt i møte om det var gjort en behovsanalyse som grunnlag for rapporten. Dette ble ikke bekreftet.  Vi anerkjenner at rapporten gir en gjennomgang av det psykiske helsetilbudet på Svalbard sett fra UNN’s ståsted sammenliknet med fastlandet.  

Kirkerådet mener det er en svakhet 
· at det ikke framkommer tydelig hva som er det faktiske kunnskapsgrunnlaget, på Svalbard, for utredningen 
· at det ikke gis en klar analyse hva som er riktige eller tilstrekkelige tjenester og tiltak i forhold til det faktiske behovet slik det oppleves lokalt
· at det ikke gis en analyse av hva som er drivere for psykisk uhelse i Longyearbyen, og på hvilken måte eller hvem som kan motvirke dette 
· at innspillet fra leger ved Longyearbyen sykehus om at etablering av lav-terskel psykisk helsetilbud som RPH (Rask Psykisk Helsehjelp) ikke er vurdert

Kunnskapsgrunnlag og analyse var også en viktig faktor for Longyearbyen lokalstyre i behandlingen av forarbeidet gjennom rapporten for Psykisk helsetilbud i Longyearbyen per juni 2024. 

Vi ser at UNNs utredning viser til kontakt med ulike bidragsytere gjennom fysiske møter, teams og telefon, men mener at dette ikke er tilstrekkelig. 

Det blir vist til rapporten fra 2018 som viser høy etterspørsel i prøveperiode med psykolog til stede i Longyearbyen. Tilbudet ble likevel avsluttet fordi behovet ble ansett som ikke tilstrekkelig sammenliknet med fastlandet, uten at det blir gitt en tydelig vurdering av hva som var det lokale behovet. Basert på listen over andre aktører som har bidratt til å belyse situasjonen, kan vi ikke se at det har vært opprettet kontakt med fagpersoner som har bidratt med private tjenester på dette området opp gjennom årene. 

Med bakgrunn i §2 i Sivilbeskyttelsesloven vies det stor oppmerksomhet til risiko- og sårbarhetsanalyser med tanke på beredskap på Svalbard. Kirkerådet vil understreke at sikkerhet og trygghet også er psykisk helse, og må vurderes ut fra kunnskapsgrunnlaget på Svalbard. 

Kirkerådet oppfordrer til et videre samarbeid mellom UNN og lokale aktører. Sammen kan vi finne sentrale kunnskapsbaserte måleindikatorer for å planlegge, evaluere, opprettholde og videreutvikle psykisk helsetilbud til mennesker som oppholder seg på Svalbard. 

Både Svalbard kirke ved soknepresten og Svalbard kirkeråd har levert høringsuttalelser til Longyearbyen Lokalstyres arbeid med «Forebyggende plan for psykisk helse i Longyearbyen Høring – forebyggende plan for psykisk helse, saksnr. 2024/251.» Disse utdyper våre synspunkter og kan leses vedlagt.

Kirkerådets innspill er behandlet i møte 13.10. 2026 og besluttet oversendt til UNN, samt til Svalbardposten som innlegg.

For Svalbard kirkeråd, 
Hilde Henningsen 				Siv S. Limstrand
Leder Svalbard kirkeråd			Sokneprest på Svalbard

